CELEX: 32009D0312
Language: hu
Date: 2009-04-02 00:00:00
Title: 2009/312/EK: A Bizottság határozata ( 2009. április 2. ) a 2000/96/EK határozatnak a meghatározott fertőző betegségek vonatkozásában kijelölt felügyeleti hálózatok tekintetében történő módosításáról (az értesítés a C(2009) 2351. számú dokumentummal történt) (EGT-vonatkozású szöveg)

3.4.2009   
            
            
               HU
            
            
               Az Európai Unió Hivatalos Lapja
            
            
               L 91/27
            
         
      A BIZOTTSÁG HATÁROZATA
   
   (2009. április 2.)
   a 2000/96/EK határozatnak a meghatározott fertőző betegségek vonatkozásában kijelölt felügyeleti hálózatok tekintetében történő módosításáról
   (az értesítés a C(2009) 2351. számú dokumentummal történt)
   (EGT-vonatkozású szöveg)
   (2009/312/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 3. cikkére,
   mivel:
   
               (1)
            
            
               A 2119/98/EK európai parlamenti és tanácsi határozat szerinti közösségi hálózat hatálya alá fokozatosan besorolandó fertőző betegségekről szóló, 1999. december 22-i 2000/96/EK bizottsági határozat (2) felsorolja azokat a fertőző betegségeket és különleges egészségi problémákat, amelyeket fokozatosan a járványügyi felügyelet hatálya alá kell vonni. A fertőző betegségekre vonatkozó közösségi szintű felügyeleti és ellenőrzési hálózat létrehozásának fő célja a tagállami ellenőrzési hálózatoktól származó közegészségügyi információk összegyűjtése és koordinálása volt.
            
         
               (2)
            
            
               Mivel a 2000/96/EK határozat elfogadásakor a közösségi hálózat munkája nem tudott kiterjedni a járványügyi felügyelet céljából kiválasztott valamennyi fertőző betegségre vagy különleges egészségi problémára, létrehoztak néhány, meghatározott járványügyi célra kijelölt felügyeleti hálózatot, amelyek rögtön megkezdhették működésüket.
            
         
               (3)
            
            
               A 2000/96/EK határozatnak bizonyos felügyeleti hálózatok működtetése tekintetében történő módosításáról szóló, 2003. július 17-i 2003/542/EK bizottsági határozat (3) többek között meghatározza azokat a fertőző betegségeket és különleges egészségi problémákat, amelyekre vonatkozóan a kijelölt felügyeleti hálózatokat létrehozták.
            
         
               (4)
            
            
               Az Európai Betegségmegelőzési és Járványvédelmi Központ létrehozásáról szóló, 2004. április 21-i 851/2004/EK rendelet (4) meghatározása szerint a kijelölt felügyeleti hálózatok bármely meghatározott, betegségekkel vagy járványügyi felügyelet alá tartozó különleges egészségügyi kérdésekkel foglalkozó hálózatot jelentenek a tagállamok akkreditált szervezetei és hatóságai között.
            
         
               (5)
            
            
               A 851/2004/EK rendelet 3. cikke (2) bekezdésének d) pontja az Európai Betegségmegelőzési és Járványvédelmi Központot azzal a feladattal bízta meg, hogy hangolja össze a hatáskörébe tartozó területeken működő szervek európai hálózatát, beleértve a Bizottság által támogatott közegészségügyi tevékenységekkel kapcsolatosan létrejövő hálózatokat és a kijelölt felügyeleti hálózatok működtetését is.
            
         
               (6)
            
            
               Az Európai Betegségmegelőzési és Járványvédelmi Központ jelenleg figyelemmel követi a betegségek és különleges egészségi problémák viszonylagos jelentőségét, és amennyiben azt a járványügyi helyzet megköveteli, javasolja azon fertőző betegségek listájának módosítását, amelyekre a közösségi hálózat munkájának fokozatosan ki kell terjednie; emellett a 2000/96/EK határozatban szereplő bármely új betegség haladéktalanul bekerül az Európai Betegségmegelőzési és Járványvédelmi Központ járványügyi felügyeletének hatálya alá.
            
         
               (7)
            
            
               Mivel a 2000/96/EK határozat I. mellékletében felsorolt betegségek és egészségi problémák nagy többsége már az Európai Betegségmegelőzési és Járványvédelmi Központ tevékenységeinek hatálya alá tartozik, a továbbiakban nem szükséges a mellékletben csillaggal kiemelni a már működő hálózatokat.
            
         
               (8)
            
            
               A 2000/96/EK határozatot ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak a 2119/98/EK határozat 7. cikkével létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2000/96/EK határozat a következőképpen módosul:
   
               1.
            
            
               A 4. cikk (2) bekezdésének első albekezdését el kell hagyni.
            
         
               2.
            
            
               Az I. melléklet e rendelet mellékletének megfelelően módosul.
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2009. április 2-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 268., 1998.10.3., 1. o.
   
      (2)  HL L 28., 2000.2.3., 50. o.
   
      (3)  HL L 185., 2003.7.24., 55. o.
   
      (4)  HL L 142., 2004.4.30., 1. o.
   
      MELLÉKLET
      A 2000/96/EK határozat I. mellékletének helyébe a következő lép:
      
         
            „I. MELLÉKLET
            1.   AZ 1. CIKKBEN EMLÍTETT, A KÖZÖSSÉGI HÁLÓZAT HATÁLYA ALÁ FOKOZATOSAN BESOROLANDÓ FERTŐZŐ BETEGSÉGEK ÉS KÜLÖNLEGES EGÉSZSÉGI PROBLÉMÁK
            
            
                        1.1.
                     
                     
                        Az alábbiakban felsorolt fertőző betegségek és különleges egészségi problémák esetében a közösségi hálózati felügyelet elvégzéséhez szabványosított adatgyűjtési és elemzési rendszer használatára van szükség, és a közösségi felügyeleti hálózat felállításakor annak módját minden egyes betegség és különleges egészségi probléma esetében külön határozzák meg.
                     
                  2.   BETEGSÉGEK
            
            2.1.   Védőoltással megelőzhető betegségek
            
            Diftéria
            B csoportba tartozó Haemophilus influenza-fertőzések
            Influenza
            Kanyaró
            Mumpsz
            Szamárköhögés
            Gyermekbénulás
            Rubeola
            Himlő
            Tetanusz
            2.2.   Szexuális úton terjedő betegségek
            
            Chlamydia-fertőzések
            Gonococcus-fertőzések
            HIV-fertőzés
            Szifilisz
            2.3.   Vírusos májgyulladás
            
            Hepatitis A
            Hepatitis B
            Hepatitis C
            2.4.   Élelmiszer és víz útján terjedő betegségek, valamint környezeti eredetű betegségek
            
            Lépfene
            Botulizmus
            Campylobacter-fertőzés
            Cryptosporidiasis
            Giardiasis
            Enterohaemorrhagias E. coli-fertőzés
            Leptospirosis
            Listeriosis
            Salmonellosis
            Shigellosis
            Toxoplasmosis
            Trichinosis
            Yersiniosis
            2.5.   Egyéb betegségek
            
            2.5.1.   Nem megszokott kórokozókkal terjedő betegségek
            
            Fertőző szivacsos agyvelőgyulladás variáns (CJD)
            2.5.2.   Légi úton (cseppfertőzéssel) terjedő betegségek
            
            Legionellosis
            Meningococcus-betegségek
            Pneumococcos-fertőzések
            Tuberkulózis
            Súlyos akut respiratorikus szindróma (SARS)
            2.5.3.   Zoonózisok (a 2.4. pontban szereplők kivételével)
            
            Brucellosis
            Echinococcosis
            Veszettség
            Q-láz
            Tularaemia
            Madárinfluenza emberi szervezetben való megjelenése
            Nyugat-nílusi lázvírus
            2.5.4.   Súlyos behozott betegségek
            
            Kolera
            Malária
            Pestis
            Vérzéssel járó vírusos lázas betegségek
            3.   KÜLÖNLEGES EGÉSZSÉGI PROBLÉMÁK
            
            
                        3.1.
                     
                     
                        Nozokomiális fertőzések
                     
                  
                        3.2.
                     
                     
                        Antimikrobiális rezisztencia”